Aiemmin Trump on pitänyt ilmastonmuutosta kiinalaisten juonena. Nyt hän epäsuorasti myönsi ilmiön olemassaolon.

Yhdysvaltain tuleva presidentti Donald Trump on muuttanut kantaansa ilmastopolitiikkaan.

The New York Times (siirryt toiseen palveluun) -lehden haastattelussa Trump sanoi olevansa "avoimella mielellä" Pariisissa solmitun kansainvälisen ilmastosopimuksen suhteen. Hän sanoo tutkivansa asiaa tarkkaan.

Vaalikampanjansa aikana hän vakuutti kannattajilleen, että aikoo nopealla aikataululla irrottaa Yhdysvallat sopimuksen velvoitteista.

Trump on kertonut uskovansa, että ilmastonmuutos on kiinalaisten keksimä juoni, jonka tarkoituksena on pilata Yhdysvaltain teollisuuden kilpailukyky.

Nyt hän sanoi arvelevansa, että ilmastonmuutoksen ja ihmisen toiminnan välillä on "jonkinlainen" yhteys.

– Joku, jonkinlainen. Riippuu siitä, kuinka suuri, hän sanaili.

Trump antoi haastattelun lounastaessaan lehden päätoimittajien ja toimittajien kanssa. Tapaaminen oli sovittu, mutta ehdittiin jo hetkeksi perua, kun osapuolten välillä oli erimielisyyttä tapaamisen ehdoista. Lopulta Trump suostui tapaamiseen.

The New York Times otti eräiden muiden viestinten tapaan vaalikampanjan aikana kantaa Trumpia vastaan. Trump on syyttänyt Yhdysvaltain mediaa puolueellisuudesta ja väärien tietojen jakamisesta.